חוק לתיקון פקודת התעבורה (הוראת שעה), התשע"ו-2015
הצעת חוק ממשלתית, הכנסת ה-20
פורסם: ספר החוקים, חוברת 2519, עמ' 325, 2015-12-31T00:00:00+02:00
החוק לתיקון פקודת התעבורה (הוראת שעה), התשע"ו-2015 (להלן - הוראת השעה), התקבל בקריאה השנייה ובקריאה השלישית ביום ט"ז בטבת התשע"ו (28 בדצמבר 2015).
בחוק לתיקון פקודת התעבורה (מס' 111), התשע"ד-2014 (להלן - התיקון), תוקנה פקודת התעבורה ונוסף לסעיף 69א בפקודת התעבורה סעיף קטן (ה), אשר הטיל חובה על רשות הרישוי לציין בטופס חידוש רישיון הנהיגה, בין היתר, את מספרן הכולל של הנקודות התקפות הרשומות לחובת הנהג. כמה חודשים לאחר כניסתו לתוקף של התיקון, התברר כי חישוב מספר הנקודות התקפות הרשומות לחובתו של נהג שמבצעת רשות הרישוי, שגוי, ולכן גם המידע שנשלח על גבי טופס חידוש רישיון הנהיגה אינו משקף את מספר הנקודות התקפות הרשומות לחובת הנהג בפועל. בעקבות כך הפסיקה רשות הרישוי לציין בטופס חידוש רישיון הנהיגה את מספר הנקודות התקפות הרשומות לחובת הנהג.
הוראת השעה מתלה את החובות החלות על רשות הרישוי מכוח ההוראה האמורה בתיקון. ההתליה תעמוד בתוקף מהיום שבו הפסיקה רשות הרישוי בפועל לציין בטופס חידוש רישיון הנהיגה את מספרן הכולל של הנקודות התקפות הרשומות לחובתו של בעל רישיון ועד ליום ב' בטבת התשע"ז (31 בדצמבר 2016). פרק זמן זה יאפשר לרשות הרישוי לתקן את הליקויים שהובילו למסירת מידע שגוי כאמור. כמו כן, הוראת השעה מתלה את ההוראה המחייבת לפרסם על גבי הודעת תשלום קנס שמקבל נהג שביצע עבירת תנועה את פרטי ההתקשרות עם רשות הרישוי שבאמצעותם יוכל הנהג לקבל מידע נוסף, מעבר למידע בדבר מספר הנקודות שנרשמו לחובתו בשל אותה עבירת תנועה שביצע, כך שלא תחול במועדים כאמור.